PSL บวกแรงเกือบ 6% ขานรับค่าระวางเรือ BDI ฟื้นตัว
PSL บวกแรงเกือบ 6% ขานรับค่าระวางเรือ BDI ฟื้นตัว ล่าสุด ณ เวลา 16.04 น. อยู่ที่ 11.20 บาท บวก 0.60 บาท หรือ 5.66% สูงสุดที่ 11.20 บาท ต่ำสุดที่ 10.70 บาท มูลค่าการซื้อขาย 151.56 พันล้านบาท ด้าน บล.ไอร่า ให้เป้า 13.50 บาท
23 มิ.ย. 2560

ผู้สื่อข่าวรายงานว่า ราคาหุ้น บริษัท พรีเชียส ชิพปิ้ง จำกัด (มหาชน) หรือ PSL ล่าสุด ณ เวลา 16.04 น. อยู่ที่ 11.20 บาท บวก 0.60 บาท หรือ 5.66% สูงสุดที่ 11.20 บาท ต่ำสุดที่ 10.70 บาท มูลค่าการซื้อขาย 151.56 พันล้านบาท ขณะที่ดัชนีหุ้นโดยรวมบวก 0.14%

โดย บล.ไอร่า ระบุในบทวิเคราะห์ ให้ราคาเป้าหมาย PSL ที่ 13.50 บาทต่อหุ้น โดยคาดว่าภาพรวมอุตสาหกรรมเรือเทกอง ในระยะยาวมีแนวโน้มฟื้นตัว คาดดัชนี BDI จะดีขึ้นได้ในช่วงครึ่งหลังของปีนี้ ภายใต้การปลดระวางเรือมีแนวโน้มเร่งตัวในระยะกลาง หลังข้อตกลงการจัดการน้ำถ่วงเรือ เริ่มใช้ในเดือนก.ย. คาด Supply กองเรือในปีนี้จะเพิ่มในอัตราต่ำราว 1-2%
ขณะที่คาดภาวะ Oversupply ดีขึ้นเป็นลำดับ ล่าสุด Order-book เรือใหม่อยู่ที่ราว 8% ของกองเรือปัจจุบัน ซึ่งต่ำสุดในรอบ 15 ปี และด้วยบริบทปัจจุบัน อาจลดลงเหลือเพียงราว 5% ในช่วงสิ้นปี พร้อมคาด PSL เข้าใกล้จุดคุ้มทุน หลังในไตรมาส 1/60 ขาดทุนลดลงเหลือเพียง 59 ล้านบาท
fhko บล.บัวหลวง ระบุในบทวิเคราะห์ แนะนำ ซื้อเก็งกำไร PSL ให้ราคาเป้าหมาย 12.20 บาทต่อหุ้น จากอุปสงค์ที่แข็งแกร่งขึ้น ในขณะที่อุปทานส่วนเพิ่มชะลอตัวลงหนุนให้ดัชนี BDI และ Dry bulk freight rate ปรับตัวขึ้นสูงตั้งแต่ต้นไตรมาส 2/60 จนถึงตอนนี้ โดยปรับตัวขึ้นไปกว่า 67% เทียบช่วงเดียวกันของปีก่อน (ทุกกลุ่มเรือมีการปรับตัวขึ้น) และยังโต 8% เทียบกับไตรมาสก่อน
โดยมีปัจจัยหนุน ได้แก่ 1) การนำเข้าถ่านหินจากประเทศจีนจากอุปสงค์ในการผลิตไฟฟ้าในฤดูร้อนทีเพิ่มขึ้น  2) การนำเข้าแร่เหล็กของจีน และ 3) ฤดูกาล Grain trading ของอเมริกาใต้ อย่างไรก็ตาม แม้ว่าในระยะสั้น BDI จะเริ่มมีการปรับตัวลงใน พ.ค. ตามปัจจัยด้านฤดูกาล แต่ยังเชื่อว่า BDI จะกลับมาเป็นเทรนด์ขาขึ้นอีกครั้งในเดือน ก.ย. หนุนโดย 1) ฤดูกาล Grain trading ของอเมริกาเหนือ 2) การนำเข้าถ่านหินของจีนก่อนเข้าฤดูหนาว